Egpaar kry 30 jaar vir moord op oupa, maJohannes van Vuuren (80) en sy dogter Dorothia van Staden (58) (Foto: Sanet Henderson, Facebook) Hannes en Henriette Posthumus sal elkeen effektief 30 jaar tronkstraf uitdien vir die moord op Henriette se oupa en ma. Johannes van Vuuren (80) en Dorothia van Staden (58) van Oranjeville in die Vrystaat is in September verlede jaar in hul huis op dié dorp vermoor. Henriette en haar man, Hannes, is kort ná die moorde in die Oos-Kaap vasgetrek. Die egpaar is nou meer as ’n jaar later elkeen 25 jaar tronkstaf vir die moord op Van Vuuren en 25 jaar tronkstraf vir die moord op Van Staden opgelê. Die vonnisse sal gelyklopend uitgedien word, sê Phaladi Shuping, woordvoerder van die Nasionale Vervolgingsgesag (NVG). Die egpaar is ook elkeen tot 15 jaar tronkstaf gevonnis vir roof met verswarende omstandighede. Tien jaar van hierdie vonnis sal saam met die moordvonnis uitgedien word. Maroela Media het vroeër berig Van Vuuren en Van Staden se liggame is in September verlede jaar by hul huis in Markstraat in Oranjeville in aangetref. Van Vuuren se liggaam is in die binnehof met verskeie steekwonde gevind en Van Staden is dood in die motorhuis aangetref. Sy het verskeie kop- en ander beserings opgedoen. Die huis is geplunder en verskeie huishoudelike items, waaronder televisiestelle en ŉ rekenaar, is vermis. Die Posthumus-egpaar is dieselfde aand in Gqeberha (Port Elizabeth) in hegtenis geneem.